88. schôdza NR SR - 8.deň - A. dopoludnia
Dátum: 2023-03-24
Poslanec: Šefčík, Marek (OĽANO)
Druh vystúpenia: Vystúpenie v rozprave

72. Ďakujem, pán podpredseda, za slovo. Pani predkladateľka, všetko najlepšie k dnešným narodeninám. Monika, nech sa ti darí, buď zdravá. No a teraz vážne k tejto vážnej téme. Chcem povedať v prvom rade, že ďakujem tým ženám, tým našim kolegyniam poslankyniam, ktoré boli na Ukrajine, a ako povedala aj predkladateľka, ju prebrázdili, neboli len na jednom mieste, ale boli na viacerých miestach. Tak chcem povedať, že im veľmi pekne ďakujem za to, že tam šli, za to, že vydali svedectvo. Ďakujem aj za tú deklaráciu, ktorú priniesli do Národnej rady, a priniesli toto, túto tému, znova ju otvorili aj takýmto spôsobom na pôde Národnej rady. My všetci, ktorí máme rodiny, ktorí máme deti, žijeme v mieri, ani si nevieme predstaviť, vôbec nie precítiť to, čo zažívajú ľudia na Ukrajine. Úzkosť, bolesť, strach, strata blízkych. No a ja si myslím, ja som sa nehlásil do faktických poznámok, pretože by som to nestihol, čo chcem povedať, ale myslím si, že v piatky je nás tu stále málo, ale možno by sa k tomu mal vyjadriť každý a každý by mal povedať, že odsudzuje relativizovanie vojny, odmieta proruskú propagandu a odmieta aj tých, ktorí sú predĺženou rukou proruskej propagandy aj v tomto pléne. My vieme, a ja to môžem pomenovať, nielen extrémisti, ale aj strana SMER je predĺženou rukou proruskej propagandy. Pre mňa je to od začiatku vojny veľmi jednoduché. Agresor diktátor Putin so svojou armádou napochodoval na Ukrajinu a bojuje, vraždí na území cudzieho štátu. Pre mňa to je neprípustné. Z tohto pohľadu je on, alebo sú, je jeho armáda a on, agresori a Ukrajina je tá, ktorá sa bráni, ktorá bráni svoje územia. A dnes prenikajú na verejnosť, aj v tejto deklarácii sú súčasťou tejto deklarácie informácie o zavlečení ukrajinských detí do Ruska. A teraz poviem dva príklady, komunizmus, keď sme tu mali, teda socializmus, čo robili komunisti. Vedeli, že k dosiahnutiu svojich zvrátených cieľov treba v prvom rade vymyť mozgy deťom alebo, ak chcete, prevychovať deti. Čo robia teroristi? Teroristi, niekde Islamských štát, zoberú malé deti, troj-, štvorročných chlapcov, ktorí si toho ešte veľa z minulosti nepamätajú, a oni ich vychovajú tak, že im vymyjú mozgy a tí chlapci sú potom v dospelosti alebo ako 14-, 15-, 16-roční schopní obložiť sa bombami a spáchať samovražedné útoky. Oni sú presvedčení o tom, že takto je to správne. Oni majú tak zdegradované, zdeformované svedomie, že cítia, že to, čo robia, robia správne. Čiže to boli dva príklady. Teraz tu máme tretí. Samozrejme, mohol by som spomínať aj Hitlera, ale teraz tu máme tretí, novodobého Hitlera, ktorý odvlečie deti z iného štátu a chce ich prevychovať, zmeniť im dátum narodenia, úplne odstrihnutie detí od rodičov, od ich predchádzajúceho života a prevychovať ich. Takýmto spôsobom, ja nie som možno na to odborník, ale mne to, aj predkladateľky to hovoria, že viac a viac pripomína genocídu, to, čo sa deje. Ísť na územie cudzieho štátu, vyhladzovať tam civilné obyvateľstvo, likvidovať škôlky, nemocnice a tak ďalej a tak ďalej a ešte navyše zavliecť, koľko to bolo? 700-tisíc Ukrajincov, vyše 700-tisíc, nezapamätal som si presne číslo, do Ruska, popritom možno tisícky detí a, v úvodzovkách, prevychovávať ich, no povedzte mi, čo iné je likvidácia iného slobodného národa? A to niektorí tu spievali ešte pár dní predtým jak to vypuklo, že Rusko nikdy nenapadne svojho brata. Dúfam, že som to dobre odcitoval. A na záver svojho vystúpenia v tejto rozprave poviem, možno si spomínate na meno Garri Kasparov. Garri Kasparov, ja takisto hrávam šachy, a bol to majster sveta v šachu, dosiahol podľa svojich slov všetko, čo chcel v profesionálnej šachovej kariére, a potom sa začal venovať politike. Povedal, že ide do politiky. Vieme, že sa postavil proti Putinovi. Vieme, aj teraz sa dajú dohľadať jeho, jeho výroky o tom, ako hovorí slobodne, už veľmi slobodne, pretože žije mimo Ruska, slobodne hovorí o tom, čo sa v tej krajine deje. A vyjadroval sa aj vtedy, keď Rusi zabrali, anektovali Krym. Len málo ľudí ho počúvalo. A hovorí aj teraz. Myslím si, že mali by sme počúvať ľudí, ktorí tam žili. Ktorí vedia, čo sa deje v Rusku. Ktorí chceli ísť napríklad do politiky a boli odstavení, prenasledovaní, väznení, ako napríklad aj tento významný svetový šachista Garri Kasparov. Ale my máme aj Rusov, ktorí nie sú až tak známi. A žijú aj tu na Slovensku a žili predtým v Rusku. Možno si spomínate na jedného, čo prišiel na ten „Pochod za mier" a hovoril tam k tým ľuďom a vytiahol ukrajinskú vlajku a zastal sa ukrajinského národa a je Rus. Čiže nepodľahnime proruskej propagande. Mne to srdce trhá, keď počujem od niektorých ľudí úplne ako keby mali zatemnený mozog, nepočúvajú takých ľudí ako je ten Rus napríklad, alebo čo hovorí Garri Kasparov, ktorí tam žili v tom Rusku a vedia, čo sa tam deje. Ďakujem ešte raz predkladateľkám za ich svedectvo, za to, že na tej Ukrajine boli a verím, že toto sú silné zbrane, silné nástroje, ktoré máme a používame ich na otvorenie myslí pre tých, ktorí veria proruskej propagande, ktorú tu šíri, žiaľ, aj v tomto pléne mnoho ľudí predovšetkým zo SMER-u a od extrémistov. Ďakujem pekne za pozornosť.